Monday, September 26, 2011
DIPUTADO RYAN, PINAGSAPATANA DAGITI 431 A BPAT TRAINEES TI CABUGAO
Cabugao, Ilocos Sur – Naballigi a naileppas ti tallo a batches (sag-11 a barangays ti kada batch) iti nagsaruno a tallo a lawas a nayeskediul a panagsanay dagiti Barangay Tanod.
Segun ken ni PO3 Bernadette Aquino, Spokesperson ti PNP-Cabugao, nairekord ti 431 a nagpartisipar a nakaileppas kadagiti naituding a maadal.
Iti naangay a Closing Ceremony, sigagagar dagiti nagatendar a nangpasungad ti idadateng ti grupo ni Congressman Ryan Luis V. Singson, Umuna a Distrito, Probinsia ti Ilocos Sur iti Cabugao Sports Complex idi Setiembre 23, 2011. Naisangayan a sangaili ni Diputado Ryan iti panagturpos dagiti BPAT Trainees manipud iti 33 a Barangays ti Cabugao.
Iti mensahe ni Diputado Ryan, inikkanna ti kaipapanan ti BPAT iti naan-anay a panagakemda iti pagrebbenganda babaen iti panangtimon ti linak ken talna tapno nawaya nga aggaraw ken agsapul dagiti umili, tinnulong nga awan ti agwaywayas, panagaksion ken saan nga agtugtugaw, sangkabarangayan a tinnulong.
Innayon ti Diputado, a ti urnos ket agkibinda iti kappia iti pannakatun-oy ti progreso. “Kayatko man nga uliten nga ibaga ti battlecry-tayo nga agserserbi: “Adda kanyatayo ti baro a pigsa, baro a sirmata!”
Iti mensahe ni Mayor Ediboy S. Cobangbang, Jr. nga imbasa ni SB Member Crescencio S. Sumagit, Jr., dinayawna ti nagapuanan dagiti Barangay Tanod ket kinaritna ida a babaen ti naited a nayon a bileg ken talek kadakuada iti baro nga akemda, pumimpintas manen ti gapuananda. Innayon ti Mayor a babaen ti natalna a kagimongan ket maragpat ti naprogreso a biag dagiti umili babaen iti panangtarabay ti Gobierno Munisipal.
Iti panglukat a sarita ni Vice-Mayor Danny Q. Gazmen, imbagana ti naan-anay a pannuporta ti Sangguniang Bayan ken ni Mayor Ediboy, iti PNP-Cabugao, kasta met iti Barangay Officials tapno matarabay ken maibirokan ti kasapulan ti serbisio dagiti BPAT’s.
Bimmayabay dagiti opisiales ti ili ken ni Diputado Ryan iti pannakayawat ti sertipiko ti panagturpos a kas kada Vice Mayor Danny Q. Gazmen, SB Member Vicky S. Serna, SB Member Carlito S. Pano, M.D., SB Member Josefina S. Vallejo, SB Member Crescencio S. Sumagit, Jr., SB Member Benedict Savellano, ken LGOO Constancia “Connie” Quiñola.
Indauluan met da ABC President, Rizal Brgy. Captain Teddy U. Soller ken ABC Vice President, Sabang Brgy. Captain Edgardo S. Cobangbang, Sr. dagiti kakaduada a kapitanes a nangimatang iti panangawat ti Kapitan ken Chief Tanod dagiti sertipiko dagiti kabarangayanda a nagturpos ti panagsanay.
Naikanayon payen ti panangpasapata ni Diputado Ryan kadagiti napili nga opisiales ti pederasion ti Barangay Tanod/BPAT ti ili a Cabugao nga idauluan ni Brgy. Rizal Chief Tanod Danilo Pe Benito Seguban.
Iti panggibus a sarita, impeksa ni SB Member Carlito S. Pano, M.D. ti panagyaman ken pammigbig ti pamilia ti LGU iti natunos ken napintas a bilang ti nagpartisipar iti panagsanay, dagiti timmulong iti pannakaisayangkat ti seminar ken iti puersa ti Polisia ti ili nga idauluan ni P/Chief Inspector William Nerona. # (Insurat ni Joed Sajonia/Nagretrato, Alvin Solis)
Posted by Bayan ng Cabugao, Ilocos Sur at 9:23 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn